b'\n_START_ARTICLE_\nUrda (tidsskrift)\n_START_PARAGRAPH_\nUrda var et norsk antikvarisk-historisk tidsskrift utgitt 1834-42 av Bergens Museum, som \xc3\xb8nsket \xc3\xa5 formidle det museet hadde samlet inn siden \xc3\xa5pningen i 1825. I redaksjonen satt blant andre initiativtagerne, stortingsmann Wilhelm Koren Christie, biskop Jacob Neumann og skolemannen Lyder Sagen._NEWLINE_Det f\xc3\xb8rste bind utkom som fire hefter i tiden 1834 til 1837, og inneholdt 39 avhandlinger. Bind to forel\xc3\xa5 i 1842, ogs\xc3\xa5 som fire hefter, med 31 avhandlinger. Trykkeriet var \xc2\xabChr. Dahl R.S.\xc2\xbb, ledet av Christopher Dahl som hadde overtatt faren Rasmus Dahl sitt trykkeri. Men, kostbart papir fra K\xc3\xb8benhavn og problemer med lokal primitiv trykketeknikk, gjorde at tredje utgave ikke lot seg gjennomf\xc3\xb8re. En viktig \xc3\xa5rsak l\xc3\xa5 ogs\xc3\xa5 i at redaksjonsmedlemmene, som ogs\xc3\xa5 var de viktigste skribentene i Urda, var g\xc3\xa5tt av med pensjon. Tilsist kan nevnes at det var sv\xc3\xa6rt kostbart \xc3\xa5 f\xc3\xa5 sendt tidsskriftet ut til abonnentene, som blant annet inkluderte kongen i Stockholm og Kirkedepartementet i Kristiania.'